ธอส.เพิ่มเงินกู้ซื้อบ้านชายแดนใต้เป็น1.2พันล้าน
ปล่อยกู้ซื้อบ้านชายแดนภาคใต้ฮอต ธอส.ขยายวงเงินเป็น 1,200 ล้านบาท
6 ก.ค. 2558

ปล่อยกู้ซื้อบ้านชายแดนภาคใต้ฮอต ธอส.ขยายวงเงินเป็น 1,200 ล้านบาท 
นางอังคณา ปิลันธน์โอวาท ไชยมนัส กรรมการผู้จัดการธนาคารอาคารสงเคราะห์ (ธอส.) เปิดเผยว่า ขณะนี้ยังมีลูกค้าประชาชนที่มีความต้องการที่อยู่อาศัยใน 3 จังหวัดชายแดนใต้จำนวนมาก  ธอส. จึงได้ขยายกรอบวงเงินโครงการสินเชื่อที่อยู่อาศัยเพื่อกระตุ้นเศรษฐกิจในพื้นที่จังหวัดชายแดนภาคใต้อีก 500 ล้านบาท พร้อมขยายระยะเวลาขอสินเชื่อจากวันที่ 30 มิ.ย. 2558 เป็นวันที่ 30 พ.ย. 2558
ทั้งนี้ ธนาคารดำเนินโครงการสินเชื่อที่อยู่อาศัยเพื่อกระตุ้นเศรษฐกิจในพื้นที่จังหวัดชายแดนภาคใต้เมื่อปลายปี 2557 เพื่อสนับสนุนนโยบายของรัฐบาลที่ต้องการกระตุ้นเศรษฐกิจ ลดความเหลื่อมล้ำ และจูงใจให้ประชาชนที่อยู่ในพื้นที่ 3 จังหวัดชายแดนภาคใต้ไม่ย้ายถิ่นฐาน ปรากฏว่าโครงการดังกล่าวประสบความสำเร็จเป็นอย่างมากโดย ณ วันที่ 30 เม.ย. 2558 มีประชาชนประเภทลูกค้ารายย่อย ยื่นคำขอกู้ไปแล้วถึง 308 บัญชี คิดเป็นวงเงิน 497 ล้านบาท จากกรอบวงเงิน 500 ล้านบาท
“ที่ได้ขยายโครงการเพราะเห็นว่ายังมีประชาชนสนใจยื่นกู้อีกจำนวนมาก ธนาคารกำหนดเงื่อนไขว่า ประชาชนทั่วไปที่มีภูมิลำเนาหรือเคยมีภูมิลำเนาในพื้นที่ 3 จังหวัดชายแดนภาคใต้ คือ ปัตตานี ยะลา และนราธิวาส และมีความต้องการที่อยู่อาศัยในพื้นที่ 3 จังหวัด อัตราดอกเบี้ยต่ำสุดพิเศษ 3.75% ต่อปี คงที่นานถึง 5 ปีแรก ปีที่ 6 จนถึงตลอดอายุสัญญากู้
กรณีลูกค้ารายย่อยทั่วไปคิดอัตราดอกเบี้ยเท่ากับเอ็มอาร์อาร์ ลบ 0.50%   (ปัจจุบันอัตราดอกเบี้ยเอ็มอาร์อาร์เท่ากับ 6.750% ต่อปี) กรณีลูกค้ารายย่อยสวัสดิการ คิดอัตราดอกเบี้ยเท่ากับเอ็มอาร์อาร์ ลบ 1% ต่อปี และให้กู้ครอบคลุมทั้งเพื่อซื้อ ปลูกสร้าง ต่อเติม ขยาย หรือซ่อมแซมอาคารอีกด้วย” นางอังคณา กล่าว
นอกจากนี้ ยังได้เตรียมวงเงินอีก 200 ล้านบาท สำหรับสินเชื่อประเภทแฟลตให้เช่า ให้กู้แก่ผู้ที่มีภูมิลำเนา/ทะเบียนนิติบุคคล/จดทะเบียนการค้า ในพื้นที่ 3 จังหวัดชายแดนภาคใต้ คือ ปัตตานี ยะลา และนราธิวาส อัตราดอกเบี้ยพิเศษปีแรกเท่ากับเอ็มแอลอาร์ ลบ 2% ต่อปี
สำหรับปีที่ 2 5 อัตราดอกเบี้ยเท่ากับเอ็มแอลอาร์ ลบไม่เกิน 1% ต่อปี ปีที่ 6 จนถึงตลอดอายุสัญญากู้ อัตราดอกเบี้ยเอ็มแอลอาร์ (ปัจจุบันอัตราดอกเบี้ยเอ็มแอลอาร์เท่ากับ 6.65% ต่อปี) ให้กู้เพื่อปลูกสร้างแฟลต ซื้อที่ดินพร้อมอาคารแฟลต ซื้อที่ดินพร้อมปลูกสร้างอาคารแฟลต และไถ่ถอนจำนองแฟลตจากสถาบันการเงินอื่น